Na osnovu člana 148. stav 5. Zakona o policiji („Službeni glasnik RS”, broj 6/16) i člana 42. stav 1. Zakona o Vladi („Službeni glasnik RS”, broj 55/05, 71/05 – ispravka, 101/07, 65/08, 16/11, 68/12 – US, 72/12, 7/14 – US i 44/14),

Vlada donosi

**UREDBU**

**o merilima za raspored rukovodećih radnih mesta policijskih službenika**

"Službeni glasnik RS", br. 8 od 3. februara 2017, 39 od 25. maja 2018.

**I. UVODNA ODREDBA**

Član 1.

Ovom uredbom utvrđuju se merila za raspored rukovodećih radnih mesta strateškog, visokog, srednjeg i operativnog nivoa u Ministarstvu unutrašnjih poslova (u daljem tekstu: Ministarstvo).

**II. MERILA ZA RASPORED RUKOVODEĆIH RADNIH MESTA**

Član 2.

Merila za raspored rukovodećih radnih mesta policijskih službenika jesu:

1) složenost poslova;

2) poslovna komunikacija;

3) obrazovanje;

4) čin/zvanje;

5) stepen odgovornosti i ovlašćenja za donošenje odluka;

6) stepen samostalnosti u radu.

Član 3.

Primenom merila iz člana 2. ove uredbe vrši se razvrstavanje rukovodećih radnih mesta po nivoima rukovođenja.

**III. DEFINICIJE MERILA**

Član 4.

Definicije merila za raspored rukovodećih radnih mesta jesu:

1) složenost poslova – predstavlja karakteristiku radnog mesta kojom se izražava složenost poslova, postupaka i metoda rada, stepen kreativnosti i znanja prilikom planiranja, organizovanja, vođenja i kontrole izvršavanja zadataka, obim ostvarivanja bezbednosne zaštite, kao i primena i razvoj novih metoda rada i upravljanje promenama;

2) poslovna komunikacija – predstavlja saradnju i kontakte određenog nivoa, vrste i učestalosti sa organima i subjektima izvan Ministarstva i organizacionim jedinicama unutar Ministarstva u svrhu postizanja zakonitog cilja, odnosno izvršavanja zajedničkih poslova i zadataka;

**3) obrazovanje – obuhvata stečeno obrazovanje, kao i stečeno stručno znanje kroz završene oblike stručnog osposobljavanja i usavršavanja, a koji su propisani posebnim propisima;\***

4) čin/zvanje – prema poslovima radnog mesta određuje mesto/poziciju u strukturi rukovodećih radnih mesta, na način određen ovom uredbom;

5) stepen odgovornosti i ovlašćenja za donošenje odluka – izražava nivo uticaja odluka na obavljanje poslova i zadataka i ostvarivanje ciljeva organizacije, kao i odgovornost za sopstveni rad, rezultate, resurse kojima upravlja i rad organizacione jedinice kojom rukovodi;

6) stepen samostalnosti u radu – izražava stepen autonomije u radu i odlučivanju, koji se ogleda u tome koliko se posao vrši prema usmerenjima i uputstvima neposredno višeg rukovodioca, kao i obimom nadzora potrebnim za obavljanje poslova određenog radnog mesta.

\*Službeni glasnik RS, broj 39/2018

**IV. RASPORED RUKOVODEĆIH RADNIH MESTA**

**Rukovodeća radna mesta strateškog nivoa**

Član 5.

Merila za raspored rukovodećih radnih mesta strateškog nivoa jesu:

1) složenost poslova – obavljanje najsloženijih poslova koji podrazumevaju planiranje, sprovođenje, usmeravanje i kontrolu ostvarivanja strateških ciljeva Ministarstva od šireg društvenog i nacionalnog interesa, donošenje dokumenata i odluka od strateškog značaja kao i nadzor nad njihovom primenom, poslove rukovođenja i usmeravanja pri izvršavanju zadataka, a u svrhu ostvarivanja bezbednosne zaštite, odnosno drugih unutrašnjih poslova;

2) poslovna komunikacija – saradnja sa stranim i domaćim organima i subjektima i koordinacija na strateškom nivou unutar Ministarstva u svrhu ostvarivanja ciljeva Ministarstva i izvršavanja zajedničkih poslova i zadataka sa drugim državnim organima;

**3) obrazovanje – visoko obrazovanje na osnovnim akademskim studijama u obimu od najmanje 240 ESPB bodova, master akademske studije, specijalističke akademske studije, specijalističke strukovne studije, master strukovne, odnosno osnovne studije u trajanju od najmanje četiri godine ili specijalističke studije na fakultetu, stečeno stručno znanje kroz završene oblike stručnog osposobljavanja i usavršavanja, koji su propisani posebnim propisima;\***

4) čin/zvanje – pukovnik policije, general policije/viši policijski savetnik i glavni policijski savetnik/potpukovnik vatrogasac i pukovnik vatrogasac;

5) stepen odgovornosti i ovlašćenja za donošenje odluka – ovlašćen je za donošenje i odgovoran za sprovođenje najsloženijih odluka o strateškim, organizacionim i stručnim pitanjima, koje su usmerene politikama, strategijama i dokumentima u Ministarstvu, odgovoran je za rukovođenje, koordinaciju, praćenje, korišćenje resursa i rezultate rada organizacione jedinice kojom rukovodi;

6) samostalnost u radu – ima punu samostalnost prilikom donošenja odluka i organizovanja rada, usmeren je politikama, strategijama i dokumentima u Ministarstvu.

\*Službeni glasnik RS, broj 39/2018

**Rukovodeća radna mesta visokog nivoa**

Član 6.

Merila za raspored rukovodećih radnih mesta visokog nivoa jesu:

1) složenost poslova – obavljanje veoma složenih unutrašnjih poslova koji podrazumevaju savremeni pristup u planiranju i realizaciji strateških i na njima zasnovanih drugih ciljeva rada, planiranje i sprovođenje dokumenata i odluka od strateškog značaja, praćenje i izveštavanje o njihovoj primeni, poslove rukovođenja i koordiniranja pri izvršavanju veoma složenih zadataka u svrhu ostvarivanja bezbednosne zaštite odnosno obavljanja drugih unutrašnjih poslova;

2) poslovna komunikacija – saradnja na regionalnom, a po odobrenju i na višem nivou sa organima i subjektima izvan Ministarstva i koordinacija sa organizacionim jedinicama odgovarajućeg nivoa unutar Ministarstva, radi ostvarivanja utvrđenih ciljeva i izvršavanja zajedničkih poslova i zadataka;

**3) obrazovanje – visoko obrazovanje na osnovnim akademskim studijama u obimu od najmanje 240 ESPB bodova, master akademske studije, specijalističke akademske studije, specijalističke strukovne studije, master strukovne, odnosno osnovne studije u trajanju od najmanje četiri godine ili specijalističke studije na fakultetu, stečeno stručno znanje kroz završene oblike stručnog osposobljavanja i usavršavanja, koji su propisani posebnim propisima;\***

4) čin/zvanje – potpukovnik policije, pukovnik policije, general policije/samostalni policijski savetnik, viši policijski savetnik i glavni policijski savetnik/major vatrogasac, potpukovnik vatrogasac i pukovnik vatrogasac;

5) stepen odgovornosti i ovlašćenja za donošenje odluka – ovlašćen je za donošenje i odgovoran je za sprovođenje veoma složenih odluka o planiranju i sprovođenju složenih stručnih i organizacionih pitanja i aktivnosti, koje su usmerene strategijama i dokumentima u Ministarstvu, odgovoran je za rukovođenje, koordinaciju, praćenje, korišćenje resursa i rezultate rada organizacione jedinice kojom rukovodi;

6) samostalnost u radu – ima samostalnost prilikom donošenja odluka i organizovanja rada, usmerenu strategijama i dokumentima u Ministarstvu, ograničen je uputstvima rukovodioca strateškog nivoa rukovođenja.

\*Službeni glasnik RS, broj 39/2018

**Rukovodeća radna mesta srednjeg nivoa**

Član 7.

Merila za raspored rukovodećih radnih mesta srednjeg nivoa jesu:

1) složenost poslova – obavljanje složenih unutrašnjih poslova koji su u nadležnosti organizacione jedinice kojom rukovodi, koji podrazumevaju stručnost, učestvovanje u planiranju, sprovođenje i izveštavanje o realizaciji poslova i aktivnosti, poslovi rukovođenja i koordiniranja pri izvršavanju složenih zadataka u svrhu ostvarivanja bezbednosne zaštite odnosno obavljanja drugih unutrašnjih poslova;

2) poslovna komunikacija – saradnja na lokalnom, a po odobrenju i na višem nivou sa organima i subjektima izvan Ministarstva i koordinacija sa organizacionim jedinicama odgovarajućeg nivoa unutar Ministarstva radi ostvarivanja utvrđenih ciljeva i izvršavanja zajedničkih poslova i zadataka;

**3) obrazovanje – visoko obrazovanje na osnovnim akademskim studijama u obimu od najmanje 240 ESPB bodova, master akademske studije, specijalističke akademske studije, specijalističke strukovne studije, master strukovne, odnosno osnovne studije u trajanju od najmanje četiri godine ili specijalističke studije na fakultetu, stečeno stručno znanje kroz završene oblike stručnog osposobljavanja i usavršavanja, koji su propisani posebnim propisima;\***

4) čin/zvanje – major policije, potpukovnik policije, pukovnik policije/policijski savetnik, samostalni policijski savetnik i viši policijski savetnik/kapetan vatrogasac, major vatrogasac i potpukovnik vatrogasac;

5) stepen odgovornosti i ovlašćenja za donošenje odluka – ovlašćen je za donošenje i odgovoran je za sprovođenje složenih odluka u vezi sa realizacijom postavljenih ciljeva, u skladu sa utvrđenim pravilima, procedurama, smernicama i uputstvima nadređenih rukovodilaca i odgovoran je za rukovođenje, koordinaciju, praćenje rada, korišćenje resursa i rezultate rada organizacione jedinice kojom rukovodi;

6) samostalnost u radu – samostalan je prilikom realizacije postavljenih ciljeva i donošenja odluka organizacione jedinice kojom rukovodi, a u skladu sa uputstvima rukovodioca visokog nivoa rukovođenja.

\*Službeni glasnik RS, broj 39/2018

**Rukovodeća radna mesta operativnog nivoa**

Član 8.

Merila za raspored rukovodećih radnih mesta operativnog nivoa jesu:

1) složenost poslova – obavljanje umereno složenih unutrašnjih poslova kao i stručnih i savetodavnih poslova koji podrazumevaju savremeni pristup u radu, izbor i primenu najboljih metoda i rešenja u procesu rada i ostvarivanja postavljenih ciljeva, poslove rukovođenja, usmeravanja i pružanje stručne pomoći zaposlenima pri izvršavanju zadataka, a u svrhu ostvarivanja bezbednosne zaštite, odnosno obavljanja drugih unutrašnjih poslova;

2) poslovna komunikacija – saradnja na lokalnom nivou sa organima i subjektima izvan Ministarstva i koordinacija sa organizacionim jedinicama operativnog nivoa unutar Ministarstva radi ostvarivanja utvrđenih ciljeva i izvršavanja zajedničkih poslova i zadataka;

**3) obrazovanje – visoko obrazovanje na osnovnim akademskim studijama u obimu od najmanje 180 ESPB bodova, osnovne strukovne studije, odnosno studije u trajanju do tri godine, visoko obrazovanje na osnovnim akademskim studijama u obimu od najmanje 240 ESPB bodova, master akademske studije, specijalističke akademske studije, specijalističke strukovne studije, master strukovne, odnosno osnovne studije u trajanju od najmanje četiri godine ili specijalističke studije na fakultetu, stečeno stručno znanje kroz završene oblike stručnog osposobljavanja i usavršavanja, koji su propisani posebnim propisima;\***

**4) čin/zvanje – zastavnik policije, zastavnik I klase policije, potporučnik policije, poručnik policije, kapetan policije, major policije, potpukovnik policije/policijski saradnik, samostalni policijski saradnik, mlađi policijski savetnik, policijski savetnik i samostalni policijski savetnik/zastavnik vatrogasac, zastavnik I klase vatrogasac, poručnik vatrogasac, kapetan vatrogasac i major vatrogasac;\***

5) stepen odgovornosti i ovlašćenja za donošenje odluka – ovlašćen je za donošenje i odgovoran je za sprovođenje umereno složenih odluka u vezi sa realizacijom operativnih ciljeva organizacione jedinice kojom rukovodi, u skladu sa instruktivnim aktima i uputstvima neposredno nadređenih rukovodilaca, odgovoran je za rukovođenje, koordinaciju, praćenje rada, korišćenje resursa i rezultate rada organizacione jedinice kojom rukovodi;

6) samostalnost u radu – samostalan je u realizaciji postavljenih ciljeva organizacione jedinice kojom rukovodi, ograničen smernicama i nadzorom rukovodioca srednjeg nivoa rukovođenja.

\*Službeni glasnik RS, broj 39/2018

**V. PRELAZNA I ZAVRŠNA ODREDBA**

Član 9.

Postavljena lica u Ministarstvu svrstavaju se u strateški nivo rukovođenja i na njih se ne primenjuju merila utvrđena za raspored ovom uredbom.

Član 10.

Ova uredba stupa na snagu osmog dana od dana objavljivanja u „Službenom glasniku Republike Srbije”.

05 broj 110-552/2017

U Beogradu, 31. januara 2017. godine

**Vlada**

Predsednik,

**Aleksandar Vučić,** s.r.